P. Hrušovský, predseda NR SR: (2002-11-06):
M. Abelovský, poslanec: Vážený pán predseda, vážené kolegyne, kolegovia. S uspokojením som prijal správu nášho predsedu, že tejto Národnej rade sa dostane to postavenie, ktoré podľa Ústavy Slovenskej republiky jej patrí a ktoré vyplýva z čl. 72 ústavy, že Národná rada Slovenskej republiky je jediným ústavodarným a zákonodarným orgánom Slovenskej republiky. Domnieval som sa, že sa týmto stanoví aj ústavná subordinácia orgánov tejto republiky s tým, že bude plne rešpektovaná funkcia tohto parlamentu smerom k výkonnej moci a k jej kontrolnej funkcii. Predložený balík zákonov, ktorý navrhuje vláda prerokovať v skrátenom legislatívnom konaní, však  tomu nenasvedčuje. Nechcem, aby moje vystúpenie vyznelo politicky, pretože politikom som veľmi krátko a celý život som bol advokátom, ale napriek tomu chcem poukázať na určité právne aspekty rokovacieho poriadku, ktorý je skutočne malou ústavou a jeho rešpektovanie je zákonnou povinnosťou tohto poslaneckého zboru. Ak vychádzame z marginálneho ustanovenia desiatej časti rokovacieho poriadku, rokovanie o návrhu zákonov, rokovací poriadok predpokladá štandardný postup pri prijímaní zákonov od § 67 rokovacieho poriadku. Má len tri osobitné konania, ktoré sú zvýraznené z hľadiska zákonodarcu ich umiestnením na záver tohto desiateho oddielu a osobitné spôsoby konania predpokladá len o konaní o štátnom rozpočte, konaní o medzinárodnej zmluve a skrátené legislatívne a osobitné spôsoby konania predpokladá len o konaní o štátnom rozpočte, konaní o medzinárodnej zmluve a skrátenom legislatívnom konaní. Tým dal zákonodarca jasne najavo, čo predpokladá, že ide o mimoriadne osobitný stav konania, ktoré treba rešpektovať. Chcem poukázať na to, a hovorili to aj moji predrečníci, že podmienky ustanovenia § 69 ods. 1 nie sú naplnené. Keďže časť toho povedali moji predrečníci, nebudem sa opakovať. Ale chcel by som sa zaoberať zákonným termínom značné hospodárske škody,  ktorý je asi kľúčový na posúdenie aplikácie tohto ustanovenia. Samozrejme,  nikde sa v zákone nevysvetľuje tento pojem a značná škoda ako právny termín je termín trestného práva hmotného. Zrejme analógiu legis v tomto prípade nemožno uplatniť. Napriek tomu si myslím, že bude treba pomenovať tento termín a kvantifikovať ho. Pretože ak by sme si napriek tomu porušili známu právnu zásadu, že analógia legis nie je prípustná, tak značná škoda podľa trestného práva hmotného je podľa súčasného stavu priemernej mzdy a jej navýšenia okolo 300-tisíc korún. Čiže ani týmto si asi nepomôžeme. Druhá alebo ďalšia moja výhrada v poradí smeruje k úrovni predložených návrhov zákona aj tej časti, ktorá sa týka skráteného legislatívneho konania. Prepáčte mi za použitie subštandardného výrazu. Ale všetky odôvodnenia sú na jedno kopyto. Predkladateľ si nedal ani toľko práce napriek tomu, že zákony, ktoré budeme prijímať, sa týkajú a bolestne sa budú týkať miliónov našich spoluobčanov a ich rodín, aby ich odôvodnil vzhľadom na prerokúvanú problematiku zodpovedajúcu obsahu týchto zákonov. Je to počítačová schéma, kde boli len prakticky doplnené jednotlivé predložené zákony. Ja sa nebojím povedať v tomto, že je to hanba, že tomuto najvyššiemu zákonodarnému orgánu sa odôvodňujú takéto zákony takýmto nekultúrnym spôsobom. Ich rozsahom, ale aj argumentačne. Pozrite sa na to. Sú všetky, prakticky 23 zákonov, odôvodnené takmer rovnako. Ak to bude v tomto parlamente tak, že hlasovacia mašinéria odhlasuje toto podľa mňa protizákonné skrátené legislatívne konanie, sme rozhodnutí so skupinou právnikov požiadať, obrátiť sa na Ústavný súd, aby rozhodol o skrátení našich práv ako poslancov na to, aby sme postupovali podľa rokovacieho poriadku, teda v zmysle § 67 a nasledujúcich rokovacieho poriadku Národnej rady. Pretože nám  právo dodržať riadny legislatívny proces bolo odňaté týmto rozhodnutím parlamentu. A nebol na to žiadny zákonný dôvod. Aby sa o tom rozhodlo raz a navždy. Minimálne počas tohto volebného obdobia alebo dovtedy, pokiaľ toto ustanovenie nebude zákonným spôsobom novelizované. Preto ako poslanec za klub za Hnutie za demokratické Slovensko nemôžem hlasovať len tak, že budem proti tomu, aby tieto zákony boli prijaté v skrátenom legislatívnom konaní. Ďakujem. (Potlesk.)